ΔΙΑΤΑΞΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ
(πρώτο τμήμα)
της 29ης Οκτωβρίου 2009
Υπόθεση F-94/08
Luigi Marcuccio
κατά
Επιτροπής των Ευρωπαϊκών Κοινοτήτων
«Υπαλληλική υπόθεση – Υπάλληλοι – Εκτέλεση αποφάσεως – Επιστροφή των δικαστικών εξόδων – Πρόθεση της Διοικήσεως να προβεί σε κράτηση επί του επιδόματος αναπηρίας του υπαλλήλου – Απουσία βλαπτικής πράξεως – Αγωγή αποζημιώσεως – Προδήλως απαράδεκτη»
Αντικείμενο: Προσφυγή, ασκηθείσα δυνάμει των άρθρων 236 ΕΚ και 152 ΕΑ, με την οποία ο L. Marcuccio ζητεί, κατ’ ουσίαν, την ακύρωση του
υπηρεσιακού σημειώματος που του απέστειλε η Επιτροπή στις 28 Μαρτίου 2008 γνωστοποιώντας του την πρόθεσή της να προβεί σε
κράτηση επί του επιδόματος αναπηρίας του προς εξόφληση των δικαστικών εξόδων στα οποία υποβλήθηκε η Επιτροπή στο πλαίσιο προηγούμενης
δίκης.
Απόφαση: Η προσφυγή απορρίπτεται ως προδήλως απαράδεκτη. Ο προσφεύγων καταδικάζεται στα δικαστικά έξοδα.
Περίληψη
Υπάλληλοι – Προσφυγή – Βλαπτική πράξη – Έννοια – Υπηρεσιακό σημείωμα με το οποίο η διοίκηση γνωστοποιεί στον ενδιαφερόμενο
την πρόθεσή της να προβεί σε κράτηση επί του επιδόματος αναπηρίας – Δεν εμπίπτει στην έννοια αυτή
(Κανονισμός Υπηρεσιακής Καταστάσεως των υπαλλήλων, άρθρα 90 και 91)
Δεν συνιστά οριστική απόφαση της Διοικήσεως και δεν μπορεί να γίνει δεκτό ότι θίγει απευθείας και άμεσα τα συμφέροντα του
υπαλλήλου μεταβάλλοντας ουσιωδώς την έννομη κατάστασή του υπηρεσιακό σημείωμα με το οποίο η Διοίκηση γνωστοποιεί στον υπάλληλο
την πρόθεσή της να προβεί σε κράτηση επί του επιδόματος αναπηρίας του στην περίπτωση στην οποία ο υπάλληλος δεν έχει υποβάλει
ενώπιον του κοινοτικού δικαστή αίτηση καθορισμού των δικαστικών εξόδων στα οποία καταδικάστηκε στο πλαίσιο προηγούμενης δίκης.
(βλ. σκέψεις 21 και 24)